《观太庙》
明代·邱云霄

古柏阴阴拂御墀，新宫翼翼接衡玑。百王礼乐昭今制，列圣雍熙揔盛时。

俎豆万方归禹贡，朝廷千载仰尧思。陈阶舞列虞风动，游篆帘通瑞影移。

香引黄流浮玉瓒，音含瑶瑟奏朱丝。层栏螭拥天阶迥，复道牺庖露幕垂。

丹碧绚观惭每问，徘徊清禁喜归迟。文谟武烈开麟趾，玉振金声想凤仪。

自愧冠裳非小相，偶承恩渥暂追随。

作者简介：约公元一五四四年前后在世，字凌汉，号止山，崇安（今武夷山市）人。生卒年不详，约明世宗嘉靖中前后在世。官柳城县知县。